**SAISTOŠIE NOTEIKUMI**

Limbažos

2020. gada 30. jūnijā Nr. 13

**APSTIPRINĀTI**

ar Limbažu novada domes

30.06.2020. sēdes lēmumu

(protokols Nr. 14, 21.§)

**Limbažu novada sabiedriskās kārtības noteikumi**

*Izdoti saskaņā ar*

*likuma "*[*Par pašvaldībām*](https://likumi.lv/ta/id/57255-par-pasvaldibam)*"*[*43. panta*](https://likumi.lv/ta/id/57255-par-pasvaldibam#p43) *pirmās daļas 4., 5. un 6. punktu,*[*Pirotehnisko izstrādājumu aprites likuma*](https://likumi.lv/ta/id/219419-pirotehnisko-izstradajumu-aprites-likums)[*17. panta*](https://likumi.lv/ta/id/219419-pirotehnisko-izstradajumu-aprites-likums#p17) *piekto daļu*

1. **Vispārīgie jautājumi**
2. Saistošie noteikumi nosaka kārtību, kādā uztur Limbažu novada pašvaldības (turpmāk – Pašvaldības) administratīvajā teritorijā esošas būves, tās teritorijas un īpašumam piegulošo teritoriju sakoptību un sanitāro tīrību un sabiedrisko kārtību.
3. Noteikumos lietoto terminu skaidrojums:
   1. *apstādījumi* – ar augiem dabīgā vai mākslīgā ceļā apaugušas vai apaudzētas koptas platības, kurās neiegūst augu produkciju pārtikai, koksni, grieztus ziedus un citu produkciju, tajā skaitā, parki, dārzi, skvēri, bulvāri, alejas, kāpu nostiprinājumi, ielu apstādījumi (saliņas un īpaši iekārtotas joslas gar ielām), ūdensteces vai ūdenskrātuves krastu vai nogāžu nostiprinājumi, rūpniecisko teritoriju apstādījumi un citas platības, kuru sastāvā var būt laukumi, dažādi labiekārtojuma elementi, arhitektūras mazās formas, koki, krūmi, vīteņaugi, puķu stādījumi, zālieni, ūdenstilpnes ar krastiem, celiņi, takas, dārzu un parku mēbeles, iekārtas un ierīces, būves apstādījumu apkopei un citi elementi;
   2. *dzīvojamo ēku koplietošanas telpas* – daudzdzīvokļu namu kāpņu telpas, pagrabi, gaiteņi, bēniņi un citas palīgtelpas;
   3. *dzīvojamās telpas* – privātmājas un dzīvokļi, kas ir konkrētu personu īpašumā vai lietošanā;
   4. *īpašumam pieguloša teritorija* – publiskā lietošanā esošas ietves (izņemot sabiedriskā transporta pieturvietas), grāvji, caurtekas, zālieni u.c. apstādījumi līdz brauktuves malai, kas robežojas ar nekustamo īpašumu;
   5. *nekustamais īpašums* – neapbūvēts zemesgabals vai apbūvēts zemesgabals, kas sastāv no zemesgabala un būves;
   6. *pirotehnisks izstrādājums* – izstrādājums, kas satur degošu vai eksplozīvu maisījumu un ir paredzēts dūmu, skaņas vai gaismas efekta radīšanai, signalizācijai vai svētku uguņošanai;
   7. *publisks pasākums* – fiziskās vai juridiskās personas plānots un organizēts sabiedrībai pieejams svētku, piemiņas, izklaides, sporta vai atpūtas pasākums publiskā vietā neatkarīgi no īpašuma piederības;
   8. *pirotehnisks izstrādājums* – izstrādājums, kas satur degošu vai eksplozīvu maisījumu un ir paredzēts dūmu, skaņas vai gaismas efekta radīšanai, signalizācijai vai svētku uguņošanai;
   9. *publiska vieta* – ikviena sabiedrības vajadzībām iekārtota publiski pieejama teritorija, tajā skaitā, ceļi, tilti, satiksmes pārvadi, tuneļi, pasažieru sabiedrisko transportlīdzekļu pieturvietas un paviljoni, transportlīdzekļu stāvvietas, atpūtas laukumi, veloceliņi, ietves, laukumi, bērnu rotaļlaukumi, sabiedriskais transports, estrādes, tribīnes, stadioni un citas publiski pieejamas sporta būves, apstādījumi, parki, skvēri, dzīvojamo ēku koplietošanas telpas, daudzdzīvokļu namu pagalmi, valsts un pašvaldību iestāžu teritorijas, publiskas ēkas, peldvietas, kapsētas, citas sabiedrības vajadzībām iekārtotas un publiski pieejamas atpūtas vietas brīvā dabā (pilsdrupas u.tml.);
   10. *izklaides vietas* – kafejnīcas, bāri, restorāni, klubi, spēļu nami, spēļu zāles, diskotēkas, deju zāles un citas vietas, kurās tiek piedāvāti izklaides pasākumi (izklaidējoši televīzijas raidījumi, priekšnesumi, spēles, atrakcijas u.c.), izņemot vietas, kurās vienīgais piedāvātais pakalpojums ir sabiedriskā ēdināšana un darba laiks nav ilgāks par plkst. 22.00;
   11. *dzīvojamo ēku koplietošanas telpas* – daudzdzīvokļu namu kāpņu telpas, pagrabi, gaiteņi, bēniņi un citas palīgtelpas;
   12. *dzīvojamās telpas* – privātmājas un dzīvokļi, kas ir konkrētu personu īpašumā vai lietošanā;
   13. *Zaļā zona* – Limbažu novada administratīvajā teritorijā esošie apstādījumi un zāliens (ar zāli apsēta un kopta platība).
4. Par nekustamo īpašumu un īpašumam piegulošo teritoriju uzturēšanu un kopšanu atbild:
   1. nekustamā īpašuma īpašnieks vai tiesiskais valdītājs;
   2. būves īpašnieks, ja nekustamais īpašums sastāv no zemesgabala un būves, kas pieder dažādām personām, bet ja būves īpašnieks nav noskaidrojams, tad nekustamo īpašumu kopj zemes īpašnieks.
5. Dalīta īpašuma gadījumā, ja savstarpēji noslēgtā līgumā nav noteikta cita kārtība, būves īpašniekam un daudzdzīvokļu dzīvojamās mājas pārvaldniekam ir pienākums kopt tikai ēkai piesaistīto (funkcionāli nepieciešamo) zemesgabalu, kā arī attiecīgajam zemesgabalam piegulošo teritoriju. Kopt būvēm nepiesaistīto zemesgabala daļu un attiecīgajam zemesgabalam piegulošo teritoriju ir zemes īpašnieka pienākums.

1. **Nekustamo īpašumu un īpašumam piegulošo teritoriju uzturēšana un kopšana**
2. Nekustamo īpašumu īpašniekiem vai tiesiskajam valdītājiem nekustamā īpašuma un īpašumam piegulošajā teritorijā Limbažu pilsētā un ciemu teritorijās ir pienākums:
   1. pļaut zālienu, nepieļaujot, ka zāliena augstums pārsniedz 20 centimetrus, kopt apstādījumus, nepieļaut atkritumu, tajā skaitā dārzu un parku atkritumu, uzkrāšanos;
   2. piegulošajā teritorijā apzāģēt krūmus un to zarus gar ietvēm un brauktuvēm, ja tie traucē pārvietoties gājējiem un transportlīdzekļiem;
   3. neveidot sniega vaļņus krustojumos, piebrauktuvēs, piebraucamajos ceļos un uz gājēju pārejām un gājēju ietvēm tā, ka tas traucē gājēju vai transporta kustībai;
   4. regulāri notīrīt sniegu, ledu, dārzu un parku atkritumus no būvju jumtiem un balkoniem, nepieļaujot lāsteku veidošanos, sniega, ledus un bioloģisko atkritumu krišanu no jumtiem, dzegām, ūdens notekcaurulēm un balkoniem, bet to radītā gājēju un transportlīdzekļu drošības apdraudējuma gadījumā, norobežot bīstamās vietas un nekavējoties veikt nepieciešamos pasākumus, lai notīrītu sniegu, ledu un bioloģiskos atkritumus no vietām, kur tie uzkrājušies;
   5. attīrīt lietus ūdens uztvērēju restes un vākus no bioloģiskajiem atkritumiem un citiem priekšmetiem ne retāk kā reizi sešos mēnešos;
   6. neuzglabāt taru, malku, būvmateriālus, metāllūžņus, transportlīdzekļu vrakus un tamlīdzīgus priekšmetus, ja šie priekšmeti bojā pilsētvides un ciemu ainavu vai traucē blakus esošo nekustamo īpašumu lietošanu;
   7. nodrošināt nekustamajā īpašumā esošo žogu, vārtu un vārtiņu uzturēšanu tehniskā un vizuālā kārtībā, to savlaicīgu krāsošanu (krāsu risinājumam jāiekļaujas apkārt esošās vides ainavā), atjaunošanu, remontēšanu vai nojaukšanu;
   8. kopt un uzturēt būvju fasādes un citas ārējās konstrukcijas pašvaldības teritorijā, ievērojot šādas prasības:
      1. neizmantot dažāda veida aizsargtīklus vai līdzīgus risinājumus uz būvju fasādēm vai citām ārējām konstrukcijām, izņemot būvdarbu veikšanas laikā vai atbilstoši saskaņotajam konservācijas projektam;
      2. nepieļaut bojājumus būvju jumtu segumos (caurumus, plaisas, atsevišķu materiālu kārtu atdalīšanos, ieseguma elementu neesamību u.c.);
      3. nepieļaut bojājumus būvju lietusūdens novadīšanas sistēmu elementos (caurumus, atsevišķu elementu neesamību u.c.);
      4. nepieļaut būvju dekoratīvo elementu bojājumus;
      5. nepieļaut un nekavējoties likvidēt uz būvju fasādēm vai citām ārējām konstrukcijām, kā arī lietusūdens novadīšanas sistēmā augošus krūmus, kokus;
      6. atjaunot būvju apdares materiālu gadījumā, ja tas plaisā, drūp vai citādi deformējas;
      7. atjaunot būvju fasāžu un citu ārējo konstrukciju krāsojumu gadījumā, ja tas izbalē, nolūp, noskalojas vai citādi zaudē sākotnējo stāvokli.
3. Būvēm, kas uz noteiktu vai nenoteiktu laiku ir neapdzīvotas vai kurās nenotiek saimnieciskā darbība, aizslēdz durvis un logus, nodrošina, lai tajā nevarētu iekļūt un uzturēties nepiederošas personas. Šīs būves nedrīkst bojāt pilsētvides ainavu.

1. **Aizliegumi un ierobežojumi pašvaldības administratīvajā teritorijā**
2. Limbažu novada administratīvajā teritorijā aizliegts:
   1. kaisīt ietves ar netīrām smiltīm, izdedžiem un citiem smilšu aizstājējiem;
   2. patvarīgi aizņemt ielu, zaļo zonu ar sastatnēm, nožogojumu, būvmateriāliem, būvgružiem un būvierīcēm;
   3. bez īpašnieka vai tiesiskā valdītāja atļaujas atrasties jebkurā būvē neatkarīgi no tās stāvokļa vai statusa, kā arī nožogotās teritorijās, neatkarīgi no žoga norobežojošām īpašībām, izņemot likumdošanā noteiktos gadījumus;
   4. izmantot pirotehniskos izstrādājumus (uguņošanas ierīces un skatuves pirotehniskos izstrādājumus) laikā no pulksten 23.00 līdz pulksten 8.00, izņemot Jaungada sagaidīšanu, valsts svētkus un gadījumus, kad saņemts Pašvaldības saskaņojums;
   5. agresīvi braukt ar skrituļslidām, skrituļdēļiem u.tml. pa ietvēm, gājēju celiņiem, gājēju ielām un citām vietām, ja tādā veidā tiek vai var tikt apdraudēta gājēju drošība vai traucēta gājēju kustība;
   6. izrādīt klaju necieņu pret Limbažu novada pašvaldības simboliku;
   7. izmantot Pašvaldības ģerboni, logo vai to elementus vai citu tās simboliku reklāmās, preču zīmēs, suvenīros, kā arī tās izgatavot, lietot un tirgot vai izmantot citiem komerciāliem mērķiem bez saskaņošanas ar Pašvaldību, vai Pašvaldības simbolikas izgatavošanu vai attēlošanu neatbilstoši apstiprinātajiem Pašvaldības simbolikas aprakstiem un attēliem;
   8. novietot mājsaimniecības priekšmetus uz balkona vai lodžijas atklātās daļas (virs barjeras augstuma), kā arī aizšķērsot daudzdzīvokļu dzīvojamo māju koplietošanas telpas, pagrabus vai kāpņu telpas, vai rezerves izejas durvis ar dažādiem priekšmetiem;
   9. žāvēt veļu balkona un lodžijas atklātajās daļās (virs barjeras augstuma, kā arī ārpus balkona vai lodžijas), kā arī gar namu fasādēm;
   10. radīt antisanitārus apstākļus dzīvojamo ēku koplietošanas telpās un dzīvokļos;
   11. izmantot dzīvojamo ēku koplietošanas telpas tiem neparedzētiem mērķiem;
   12. piegružot dzīvojamo ēku koplietošanas telpas remonta laikā ar celtniecības vai remontdarbu atkritumiem, vai citām mantām;
   13. atrasties nepiederošām personām celtniecības objektos vai pamestās ēkās, vai būvēs;
   14. nesakopt tirdzniecības teritorijas pēc tirdzniecības pabeigšanas;
   15. uzstādīt reklāmnesēju vai izkārtni neatbilstoši Limbažu novada pašvaldības Būvvaldē saskaņotam uzstādīšanas projektam vai uzturēt reklāmnesēju vai izkārtni nepienācīgā vizuālā un sliktā tehniskā kārtībā, vai izvietot reklāmnesēju vai izkārtni tādā veidā, kas apdraud cilvēku dzīvību un veselību, vai nenovākt reklāmnesēju vai izkārtni trīs dienu laikā pēc reklamējamā pasākuma beigām;
   16. paturēt reklāmnesēju vai izkārtni ilgāk par trīsdesmit dienām pēc reklamējamā uzņēmuma reorganizācijas, likvidācijas, nosaukuma maiņas u.tml.
3. Publiskās vietās aizliegts:
   1. ubagot (publiskā vietā demonstrēt garāmgājējiem galēju nabadzības stāvokli nolūkā tos iežēlināt un saņemt mantiskus labumus);
   2. mitināties (nakšņot, gulēt, celt teltis vai līdzīgas konstrukcijas objektus nolūkā mitināties), izņemot tam speciāli šim nolūkam paredzētās vietās;
   3. spļaut, kārtot dabīgās vajadzības, izņemot speciāli šim nolūkam paredzētās vietās;
   4. profilaktiski apkopt vai mazgāt mehānisko transportlīdzekli ārpus speciāli šim nolūkam paredzētām vietām;
   5. gatavot ēdienu (piemēram, grilēt gaļas izstrādājumus) ielās, pilsētas skvēros, parkos vai to tiešā tuvumā, kāpās un citās publiskās vietās bez Limbažu novada pašvaldības speciālas atļaujas;
   6. nepiemērotā veidā lietot (stāvēt, gulēt, sēdēt uz atzveltnes) publiskā vietā izvietoto atpūtas soliņu vai tā atzveltni;
   7. atrasties uz attiecīgās ūdenstilpes ledus pašvaldības izpilddirektora noteiktajā paaugstinātas ledus bīstamības periodā (laika periods, kuru pašvaldības izpilddirektors nosaka ar rīkojumu, ko publicē Limbažu novada pašvaldības tīmekļa vietnē www.limbazi.lv un pašvaldības informatīvajā izdevumā);
   8. atrasties ar transportlīdzekli, izņemot operatīvo transportlīdzekli uz iekšzemes publisko ūdenstilpju un citu pašvaldības valdījumā esošo ūdenstilpju ledus, kā arī uz pašvaldības administratīvajai teritorijai piegulošās jūras piekrastes (tai skaitā kāpu zona) ūdenstilpes ledus;
   9. piegružot ielu, ietvi, laukumu, namu pagalmu, daudzdzīvokļu ēku koplietošanas telpu, peldvietu un citu publisku vietu ar sīkiem sadzīves atkritumiem (izsmēķiem, sērkociņiem, papīriem, saulespuķu sēklām, košļājamām gumijām, pudelēm, skārda bundžām, plastmasas vai stikla izstrādājumiem u.tml.) un citiem atkritumiem;
   10. piesārņot ielu, ietvi, ceļu, publisku vietu vai zaļo zonu ar izbirām no transporta līdzekļiem un transporta līdzekļu kravām (kūtsmēsli, siens, malka u.tml.), eļļām un citiem sārņiem;
   11. peldēties apstādījumu dīķos, ezeros un upēs, kur tas ir aizliegts, kā arī peldēties alkoholisko dzērienu izraisītā reibuma stāvoklī;
   12. mazgāties, mazgāt dzīvniekus un veļu apstādījumu dīķos, ezeros, upēs, pludmales teritorijā un citās tam neparedzētās vietās;
   13. vest un peldināt dzīvniekus un mājlopus publiskās atpūtas vietās un ezeru, upju un jūras līča pludmales teritorijās, kur tas ir aizliegts;
   14. kurināt ugunskuru zaļajā zonā un citās publiskās vietās, izņemot speciāli šim nolūkam paredzētās vietas un publiskos pasākumos, kuros ugunskuru kurināšana ir saskaņota ar Pašvaldību, kā arī dedzināt sausās lapas, zarus un cita veida atkritumus, un kurināt ugunskuru Limbažu pilsētas un Limbažu novada ciematu teritorijā, ja nav nodrošināti ugunsdroši apstākļi vai tas rada neērtības citiem iedzīvotājiem;
   15. bojāt apstādījumus vai zālienu publiskās vietās, tajā skaitā ganīt mājlopus, izbradāt, piestiprināt kokiem uzrakstus, vadus, dzīt kokos naglas, tecināt koku sulas, plūkt ziedus, staigāt pa jaunu koku, krūmu vai puķu stādījumiem, gulēt tajos, izbraukāt ar velosipēdiem, skrituļdēļiem u.tml.;
   16. bojāt soliņu, Pašvaldības izvietotus aizlieguma, ierobežojuma, informatīvās vai norādes zīmes, vai patvaļīgi pārvietot tās, bojāt ēkas numuru vai ielas nosaukumu plāksnes, noraut izkārtnes, ziņojumus, afišas, kā arī bojāt vai noplēst plakātus, reklāmas;
   17. bojāt, pārvietot, apgāzt atkritumu konteinerus, urnas, vai dedzināt to saturu vai izbērt zemē;
   18. neuzturēt kārtībā stacionāru tirdzniecības vietu, skatlogu vai izklaides vietu apkārtnes (ne mazāk kā 10 (desmit) metru rādiusā), kā arī novietot atkritumu konteineru vai urnu pie minēto vietu ieejas (brīvi pieejamā vietā) vai nenodrošināt atkritumu regulāru izvešanu.

1. **Saistošo noteikumu izpildes kontrole un administratīvā atbildība par saistošo noteikumu pārkāpumu**
2. Kontrolēt saistošo noteikumu izpildi un veikt administratīvā pārkāpuma procesu atbilstoši normatīvajos aktos noteiktajai kompetencei var šādas amatpersonas:
   1. Limbažu novada pašvaldības policijas amatpersonas;
   2. Limbažu novada pašvaldības Būvvaldes būvinspektori par saistošo noteikumu 5.8. apakšpunktu.
3. Par [5.](https://likumi.lv/ta/id/311230#p5), [6.](https://likumi.lv/ta/id/311230#p6) punktos noteikto prasību neievērošanu piemēro brīdinājumu vai naudas sodu [3.](https://likumi.lv/ta/id/311230#p3) punktā noteiktām fiziskajām personām līdz 70 naudas soda vienībām, bet juridiskajām līdz 280 naudas soda vienībām.
4. Par [7.1](https://likumi.lv/ta/id/311230#p11.1). un [7.2](https://likumi.lv/ta/id/311230#p11.2). apakšpunktos noteikto prasību neievērošanu piemēro brīdinājumu vai naudas sodu [3. punktā](https://likumi.lv/ta/id/311230#p3) noteiktām fiziskajām personām līdz 70 naudas soda vienībām, bet juridiskajām līdz 280 naudas soda vienībām.
5. Par 7.3.–7.16., 8.1.–8.18. apakšpunktos noteikto prasību neievērošanu piemēro brīdinājumu vai naudas sodu līdz 20 naudas soda vienībām.

1. **Noslēguma jautājumi**
2. Saistošie noteikumi stājas spēkā vienlaikus ar [Administratīvās atbildības likumu](https://likumi.lv/ta/id/303007-administrativas-atbildibas-likums).
3. Ar šo saistošo noteikumu spēkā stāšanos spēku zaudē Limbažu novada pašvaldības 2010.gada 22.aprīļa saistošie noteikumi Nr. 20 “Limbažu novada sabiedriskās kārtības noteikumi”.

Limbažu novada pašvaldības

Domes priekšsēdētājs D. Zemmers